አፍሪካ ኅብረት በኬንያ መሪዎች ላይ በዓለም አቀፍ የወንጀል ፍርድ ቤት የቀረበው ክስ በአገሪቱ እንዲታይ ጥረት ያደርጋል
– የአፍሪካ ኅብረት በኬንያ መሪዎች ላይ በዓለም አቀፍ የወንጀል ፍርድ ቤት የቀረበው ክስ በአገር ውስጥ እንዲታይ የተቻለውን ሁሉ እንደሚያደርግ ጠቅላይ ሚኒስትር ኃይለማርያም ደሳለኝ አረጋገጡ። የአፍሪካ ኅብረት የወቅቱ ሊቀመንበርና የኢፌ ዴ ሪ ጠቅላይ ሚኒስትር ኃይለማርያም ዛሬ የኬንያና የሩዋንዳ ውጭ ጉዳይ ሚኒስትሮችን በጽህፈት ቤታቸው ተቀብለው ባነጋገሩበት ወቅት እንደገለጹት ኅብረቱ መሪዎቹን በሄግ(ኔዘርላንድስ)ፍርድ ቤት በማቅረብ የተጀመረው እንቅስቃሴ እንዲቆም ጥረቱን አያቋርጥም። የኅብረቱ 53 አባል አገሮች ጉዳዩ ኬንያ ውስጥ እንዲታይ ያቀረቡትን ጥያቄ ወደ ጎን በመተው ፍርድ ቤቱ አሁንም በአቋሙ መጽናቱ አግባብ እንዳልሆነም አስረድተዋል። ጠቅላይ ሚኒስትር ኃይለማርያም ላነጋገሯቸው የኬንያዋ የውጭ ጉዳይ ሚኒስትር አሚና መሐመድና የሩዋንዳ አቻቸው ሉዊስ ሙሺኪዋቦን ፍርድ ቤቱ የአፍሪካውያን ጉዳይ እስከ አውሮፓ ድረስ ወስዶ ማየት ተገቢነት እንደሌለው ገልጸውላቸዋል። የአፍሪካ መሪዎች በከፍተኛ ደረጃ የሚፈጸሙ ወንጀሎችን በገዛ አገራቸው ለማየት ያስተላለፈውን ውሳኔም ስለሚጋፋ ኅብረቱ ሊታገልለት እንደሚገባ ሚኒስትሮቹ በበኩላቸው አስገንዝበዋል። በፍርድ ቤቱ ክስ የቀረበባቸውን የኬንያ ፕሬዚዳንት ዑሁሩ ኬንያታና ምክትላቸው ዊልያም ሩቶ አፍሪካውያን ጉዳዩ በአገሪቱ ውስጥ እንዲታይ የደረሱበትን ስምምነት እንዲደርሰው ተደርጎ ለውጥ ባለመምጣቱ ኅብረቱ ድጋፍ እንዲያደርግላቸውም ጠይቀዋል። ኢትዮጵያ በወቅቱ የኅብረቱ ሊቀመንበርነቷ ጉዳዩን ለፍርድ ቤቱ በማሳወቅ እልባት እንዲያገኝ ትረዳ ዘንድም ሚኒስትሮቹ መጠየቃቸውን ውይይቱን የተከታተሉት የውጭ ጉዳይ ሚኒስትር ዶክተር ቴዎድሮስ አድሃኖም አስረድተዋል። ያለበዚያም በአስቸኳይ የመሪዎች ጉባዔ ተጠርቶ ጉዳዩ የሚታይበት ሁኔታ እንዲፈጠርም ሚኒስትሮቹ የኢትዮጵያ ዜና አገልግሎት በዘገባው አስታውሷል። እንደ ኢዜአ ዘገባ በኬንያ ከስድስት ዓመታት በፊት የተካሄደውን ምርጫ ተከትሎ በተቀሰቀሰቀው ረብሻና ጥፋት አሁን አገሪቱን በመምራት ላይ የሚገኙት መሪዎች ክስ እንደተመሰረተባቸው ይታወቃል።